ทอดสะพานเบลี่ย์ โรงเหล็ก – ห้วยพาน จังหวัดนครศรีธรรมราช บรรเทาความเดือดร้อนของประชาชนในการสัญจร
นายสราวุธ ทรงศิวิไล อธิบดีกรมทางหลวง เปิดเผยว่า ตามที่ได้เกิดสถานการณ์ฝนตกหนักทางภาคใต้จนทำให้เส้นทางเบี่ยงขาดบนทางหลวงหมายเลข 4186 โรงเหล็ก – ห้วยพาน อำเภอนบพิตำ ช่วงกม.5+722 (สะพานคลองกัน3) จังหวัดนครศรีธรรมราช และประชาชนผู้ใช้ทางไม่สามารถสัญจรผ่านได้นั้น ขณะนี้กรมทางหลวง โดยสำนักงานทางหลวงที่ 16 (นครศรีธรรมราช)  ร่วมกับศูนย์สร้างและบูรณะสะพานที่ 4 (นครศรีธรรมราช) สำนักก่อสร้างสะพาน ซึ่งมีความพร้อมทั้งเจ้าหน้าที่ ยานพาหนะ เครื่องจักรและเครื่องมือ ได้ทำการทอดสะพานเบลี่ย์ (สะพานเหล็กชั่วคราว) แล้วเสร็จ โดยสามารถเปิดการจราจรได้แล้วตามปกติเมื่อวันที่ 19 ก.พ. 65  เวลา  21.00 น. เพื่อบรรเทาความเดือดร้อนของประชาชนให้สามารถสัญจรไปมาได้ กรมทางหลวง จะทำการสำรวจความเสียหายและจะบูรณะปรับปรุงซ่อมแซมเส้นทางอย่างถาวรต่อไปผู้ใช้เส้นทางโปรดสังเกตป้ายแนะนำ ป้ายเตือน ตามที่ได้ติดตั้งไว้ และขับขี่อย่างระมัดระวังปฏิบัติตามกฎจราจรและคำแนะนำของเจ้าหน้าที่อย่างเคร่งครัด หากประชาชนพบเห็นถนน/สะพานชำรุดเสียหายหรือต้องการความช่วยเหลือ สามารถแจ้งเหตุได้ที่ สำนักงานทางหลวง แขวงทางหลวง หมวดทางหลวงในพื้นที่ทั่วประเทศ และสายด่วน กรมทางหลวง 1586 (โทรฟรีทุกเครือข่ายตลอด 24 ชั่วโมง)